Ο 44χρονος υποπλοίαρχος του Λιμενικού Σώματος, Κυριάκος Παπαδόπουλος ή αλλιώς "ήρωας του Αιγαίου" έγινε γνωστός κατά τη διάρκεια της ανθρωπιστικής προσφυγικής κρίσης.

Έφυγε από τη ζωή ο «ήρωας του Αιγαίου«. Ο υποπλοίαρχος του Λιμενικού Σώματος Κυριάκος Παπαδόπουλος ήταν μόλις 44 ετών.

Ο Κυριάκος Παπαδόπουλος, κυβερνήτης του περιπολικού σκάφους ΠΛΣ 602 σκάφους στη Μυτιλήνη, σηματοδότησε τους ηρωικούς αγώνες των στελεχών του Λιμενικού Σώματος.

Αγώνες να σώσουν εκατοντάδες χιλιάδες πρόσφυγες που περνούσαν στα ελληνικά νησιά την περίοδο 2015-2016.

Ο «ήρωας του Αιγαίου», έφυγε ξαφνικά από τη ζωή χθες βράδυ από ανακοπή καρδιάς.

Ο Κυριάκος Παπαδόπουλος ήταν γέννημα-θρέμμα μιας προσφυγικής οικογένειας από τη Νικομήδεια.

Μεγαλωμένος από εργάτες γονείς σε έναν λαϊκό μαχαλά της Μυτιλήνης, τη Λαγκάδα, αποφοίτησε από τη Σχολή Εμποροπλοιάρχων των Οινουσσών.

Ναυτολογήθηκε πρώτα σε πλοίο του Εμπορικού Ναυτικού κι από εκεί κατατάχθηκε στο Λιμενικό Σώμα.

Ήταν παντρεμένος και πατέρας δύο παιδιών.

Ο Κυριάκος Παπαδόπουλος έδωσε ηρωικά τον αγώνα για τη διάσωση χιλιάδων ανθρώπων μεταξύ Λέσβου και Μικρασιατικών παραλίων.

Ήταν μία προσπάθεια που τον σημάδεψε.

«Πόσους ανθρώπους έχετε σώσει;» τον είχε ρωτήσει ο Βέρνερ Φάιμαν.

«Περισσότερους από πέντε χιλιάδες» του απάντησε ο Έλληνας αξιωματικός.

Δεν άκουσε καλά ο τότε Αυστριακός καγκελάριος και του είπε πως «πέντε ζωές είναι κάτι πολύ σημαντικό».

Τον διόρθωσαν και του είπαν πως πρόκειται για πέντε χιλιάδες ζωές…

«Είσαστε πραγματικός ήρωας», του είχε πει έκπληκτος ο Φάιμαν.

Για τη δράση του είχε τιμηθεί από την Ακαδημία Αθηνών και την ελληνική πολιτεία.

Διεκδίκησε και το χρυσό αγαλματίδιο των Όσκαρ για το ντοκιμαντέρ «4.1 miles» στο οποίο «πρωταγωνίστησε».

Γράψτε το σχόλιο σας